**Aktuálna epidemiologická situácia v epidémii osýpok v okrese Trebišov k 25. 12.2018**

V ostatných dňoch došlo v okrese Trebišov k významnému vzostupu chorobnosti na osýpky, bolo zistených **21 nových ochorení**.  Z tohto počtu sa **11 ochorení  vyskytlo u detí vo veku do 15 mesiacov, ktoré ešte nemohli byť vzhľadom na vek doposiaľ očkované.** Celkovo bolo v epidémii  k 25.12.2018 hlásených 93 potvrdených a pravdepodobných ochorení na osýpky.  Ochorenia  sa vyskytujú v prostredí nízkeho hygienického štandardu bývania ako aj v štandardnej hygienickej úrovni.  Aktívne ohniská nákazy  sú v mestách **Trebišov a Sečovce,  v obciach Parchovany, Hrčeľ, Veľká Tŕňa, Kravany, Zemplínska Teplica, Bačkov, Zemplínske Nová Ves – Úpor.**

Orgán verejného zdravotníctva (Regionálny úrad verejného zdravotníctva so sídlom v Trebišove) nariadil v tejto súvislosti viaceré opatrenia  na predchádzanie vzniku a šíreniu osýpok. V tejto súvislosti sledujte stránku [www.ruvztv.sk](http://www.ruvztv.sk/).

RÚVZ Trebišov neustále (aj počas sviatkov) monitoruje výskyt ochorení  na osýpky a vykonáva epidemiologický dohľad. Za účelom predchádzania vzniku a šíreniu ochorení na osýpky v okrese Trebišov odporúčame:

* **obmedziť návštevy** s deťmi do veku 15 mesiacov ako aj u tehotných žien, ktoré nie sú očkované  alebo majú neúplné očkovanie proti osýpkam.  Týmto vnímavým osobám v prípade zdravotných ťažkostí, ktoré si vyžadujú návštevu pohotovosti alebo návštevu ambulancie lekára odporúčame najprv využiť telefonickú konzultáciu s lekárom pohotovosti/ ambulancie.
* **pred návštevou pohotovosti či ambulancie lekára** najmä deťmi a  dospelými bez očkovania proti osýpkam alebo s neúplným  očkovaním proti osýpkam, odporúčame zdravotné ťažkosti spojené predovšetkým  s horúčkou, zápalom spojiviek, vyrážkou vopred telefonicky konzultovať s lekárom pohotovosti/ ambulancie.

Ambulancia pohotovostnej služby pre deti a dorast Trebišov: 056/ 666 0 266  
Ambulancia pohotovostnej služby pre dospelých Trebišov: 056/ 666 0 663  
Ústavná pohotovostná služba Trebišov: 056/ 666 0 162

Osýpky  patria  k najnákazlivejším prenosným ochoreniam, ktoré sa rýchlo šíria vzduchom najmä medzi neočkovanými skupinami obyvateľstva a neúplne očkovanými. Vstupnou bránou sú spojivky a respiračné sliznice. Ochorenie prebieha v dvoch štádiách. Prvé štádium trvá 3 – 4 dni, objavuje sa výstup teploty, nádcha, kašeľ a zápal spojiviek. Exantémové štádium začína druhým výstupom teploty, objavením  vyrážky (exantému) za ušami a v zátylku, ktorý sa šíri na tvár, trup a končatiny. Najúčinnejším preventívnym opatrením je očkovanie.